stanford-oval/wikipedia huggingface dataset:
Sergei Zubatov
Ura poliisihallinnossa

Zubatov toimi salaisena agenttina turvallisuusyksikössä, minä aikana hän esitti kapinallista. Hänen avullaan poliisi sai kiinni hyvin paljon vallankumouksellisia. Vuonna 1889 Zubatov työskenteli Moskovan turvallisuusosastossa. Tässä työssä hän kuulusteli vallankumouksellisia henkilöitä ja solmi heidän kanssa sopimuksia. Myöhemmin hänestä tuli turvallisuusosaston johtaja. Hänen johdolla lakkautettiin paljon vallankumouksellisia järjestöjä.
Zubatov huomasi, että kumouksellisten järjestöjen jäseninä pidätetyt henkilöt jakautuivat kahteen tyyppiin: tavallisiin työläisiin ja sivistyneistöön kuuluviin vallankumouksellisiin. Sivistyneistön edustajat olivat hyvin tietoisia järjestöjen poliittisesta luonteesta ja pidätyksensä syistä, kun taas työläiset eivät niitä ymmärtäneet eivätkä nähneet järjestöjen poliittisia taustoja. Zubatov ymmärsi, että valtion kannattaisi parantaa työläisten asemaa ja taistella heidän taloudellisen hyvinvointinsa ja tarpeittensa puolesta, koska silloin vallankumoukselliset järjestöt heikkenisivät.
Zubatovin toimesta luotiin laillinen ammattiliitto. Se oli yritys tyydyttää työläisten vaatimuksia ja samalla valvoa heitä itsevaltiuden hengessä. Järjestön tavoitteena oli luoda hallituksen oma työväenliike ja siten erottaa työläisten taloudellinen taistelu vallankumouksellisesta poliittisesta taistelusta.
Sisäministeri Vjatšeslav von Plehwe erotti Zubatovin Odessassa vuonna 1903 puhjenneen yleislakon jälkeen.
Myöhempi elämä ja kuolema

Vuodesta 1910 lähtien Zubatov ei ollut enää mukana politiikassa. Kuultuaan keisari Nikolai II:n luopuneen vallasta helmikuun vallankumouksen aikana 15. maaliskuuta 1917 Zubatov ampui itsensä.
Muselmann

Kuolemalta pelastunut keskitysleirivanki
Muselmann (mon. Muselmänner, puol. Muzułman) oli saksankielinen natsihallinnon aikana keskitysleireillä vankien käyttämä puhekielen termi, jolla kuvattiin fyysisesti ja psyykkisesti murtunutta kohtaloonsa alistunutta, välinpitämätöntä, voimatonta ja kuolemaa odottavaa vankia. Sana tarkoittaa suomeksi musulmaania, muslimia.
Koska vangit olivat usein kyvyttömiä liikkumaan, he muistuttivat rukousasennossa istuvaa muslimia. Termi levisi Auschwitzin keskitysleiriltä myös muihin keskitysleireihin. Maidanekissa vastaava termi oli Gamel, joka oli johdettu saksan mätänevää tarkoittavasta sanasta gammeln. Stutthoffissa taas käytettiin termiä Krypel, joka oli johdettu saksankielen sanasta Krüppel, raajarikko.
Kirjallisuutta

Israel Gutman, Encyclopaedia of the Holocaust, New York: Macmillan 1990
Wolfgang Sofsky, The Order of Terror: The Concentration Camp, Princeton: Princeton University Press 1999
Aiheesta muualla

Asiasource: The Muselmann in Auschwitz (artikkeli) (Arkistoitu – Internet Archive) (englanniksi)
Shoah Research Center of Yad Vashem: Muselmann (englanniksi)
| n k Holokausti |
| --- | --- |
Taustoja:  antijudaismi  antisemitismi  eugeniikka  juutalaiset  kansallissosialismi  keskitysleiri  propaganda  rasismi  selkäänpuukotusteoria  Siionin viisaiden pöytäkirjat 
Natsien juutalaisvainot:  ali-ihminen  der ewige Jude  Einsatzgruppen  ghetot: Krakova, Łódź, Varsova  joukkomurhat: Babyn Jar, Biķernieki, Jedwabne, Liepāja, Paneriai, Rumbula, Odessa  keltainen daavidintähti  Kristalliyö  Madagaskar-suunnitelma  Nürnbergin lait 
Keskitysleirit:  Auschwitz  Bergen-Belsen  Buchenwald  Kaiserwald  Majdanek  Mauthausen  Muselmann  Ravensbrück  Sachsenhausen  Stutthof  Theresienstadt  Luettelo natsien keskitysleireistä  Kapo  leirien naisvartijat  vankitunnukset 
Holokausti:  Wannseen konferenssi  Lopullinen ratkaisu  Operaatio Reinhard  Aktion T4  Arbeit macht frei  tuhoamisleiri  kaasukammio  Zyklon B  Sonderkommando  Birkenau  Bełżec  Chełmno  Sobibór  Treblinka  kuolemanmarssit  Suomen juutalaisluovutukset 
Muut uhrit:  homoseksuaalit  Jehovan todistajat  kommunistit  romanit  slaavit  toisinajattelijat 
Vastarinta:  gheton kansannousu  Varsovan geton kansannousu  ŻOB  ŻZW  heinäkuun 20. päivän salaliitto 
Uhreja ja auttajia:  Corrie ten Boom  Adam Czerniaków  Anne Frank  Miep Gies  Petr Ginz  Albert Göring  Janusz Korczak  Giorgio Perlasca  David Rapoport  Oskar Schindler  Edith Stein 
Vastuulliset:  Viktors Arājs  Karl Brandt  Adolf Eichmann  Odilo Globocnik  Reinhard Heydrich  Heinrich Himmler  Adolf Hitler  Rudolf Höss  Friedrich Jeckeln  Josef Mengele  Julius Streicher  Gestapo  Natsi-Saksa  SS 
Holokaustin jälkeen:  Beriha  Frankfurtin Auschwitz-oikeudenkäynnit  holokaustin kiistäminen  holokaustin muistaminen  Nürnbergin oikeudenkäynnit  Nürnbergin säännöstö  Simon Wiesenthal -keskus  Vanhurskaat kansakuntien joukossa 
Muistomerkkejä:  Yad Vashem  Euroopan murhattujen juutalaisten muistomerkki  Mémorial des Martyrs de la Déportation  Apua anovat kädet
Poju Zabludowicz

| Chaim ”Poju” Zabludowicz> Henkilötiedot |
| --- | --- |
Muut nimet:  Poju
Syntynyt: 6. huhtikuuta 1953 (ikä 71) Helsinki, Suomi
Muut tiedot
Yritys:  Mustavaaran kaivos Outotec Synova Capital Tamares Group
Hallitusjäsenyydet:  Mustavaaran kaivos Outotec Tamares Group
Siviilisääty:  Naimisissa
Puoliso:  Anita Zabludowicz
Vanhemmat:  Shlomo Zabludowicz
Lapset:  4
Lempinimet:  Poju
Chaim ”Poju” Zabludowicz (s. 6. huhtikuuta 1953 Helsinki) on suomalainen liikemies ja suursijoittaja. Hän asuu Lontoossa ja kuuluu Euroopan sadan rikkaimman henkilön joukkoon.
Zabludowiczit ovat maailmanlaajuisesti merkittävä yrittäjäperhe. Heidän Liechtensteinissa toimiva sijoitusyhtiönsä Tamares Group toimii muun muassa kiinteistö-, teknologia- ja viihdealoilla. Chaim Zabludowicz on Tamares Groupin toimitusjohtaja ja hallituksen puheenjohtaja ja kansainvälisesti erittäin verkostoitunut. Yhtiö omistaa arvorakennuksia ja kasinoita Las Vegasissa, New Yorkissa ja Lontoossa ja rahoittaa useita taidegallerioita. Lisäksi Zabludowicz toimii muun muassa Ferrovan Oy:n hallituksessa ja vaikuttaa useiden niin kotimaisten kuin kansainvälistenkin yritysten ja yhteisöjen hallituksissa.
Vuonna 2012 Sunday Times arvioi Zabludowiczin omaisuuden noin 1,7 miljardin euron arvoiseksi, jolloin hän olisi Suomen toiseksi rikkain kansalainen. Omaisuuden tarkka arvo ei kuitenkaan ole tiedossa. Vielä vuonna 2007 sama lehti arvioi Zabludowicz omaisuuden olevan arvoltaan 3,0 miljardia.
Zabludowicz omistaa vajaan neljäsosan Tampereen Tapparan jääkiekkotoiminnasta vastaavasta Tamhockeysta ja on siten Tapparan suurin omistaja. Omistukset kulkevat Liechtensteinin veroparatiisissa sijaitsevan Zabludowicz trust -nimisen trustiomistusjärjestelyn kautta.
Tausta

Zabludowicz on suomenjuutalainen. Pojun isä Shlomo Zabludowicz loi uransa asekauppiaana ja työskenteli tiiviisti esimerkiksi Shimon Peresin kanssa. Hän oli perustamassa Soltam-yritystä, joka alkoi valmistaa Israelissa lisenssillä Tampellan suunnittelemia kranaatinheittimiä. Zabludowicz on käynyt koulua Tampereella Svenska samskolanissa. Lisäksi hän on opiskellut Tel Avivin yliopistossa. Opintojen jälkeen Poju Zabludowicz oli töissä muun muassa saksalaisessa liikepankissa, kunnes ryhtyi isänsä liikekumppaniksi.
Lobbaus

Zabludowicz on tukenut runsain lahjoituksin Britannian konservatiivipuoluetta ja Conservative Friends of Israel ('Konservatiiviset Israelin ystävät') -ystävyysjärjestöä. Sen lisäksi hän on toiminut Israel-mielisen lobbausjärjestö Britain Israel Communications & Research Centre eli Bicomin puheenjohtajana ja on lahjoittanut sille miljoonia euroja. Zabludowicz on järjestön merkittävin lahjoittaja. Hän toimi järjestön hallituksessa sen perustamisesta vuodesta 2001 lähtien. Asiantuntijoiden mukaan Bicom on keskeisin mediavaikuttaja ja Israel-lobbaaja Yhdistyneessä kuningaskunnassa. Järjestö pyrkii vaikuttamaan muun muassa siihen, että mielipiteet Gazan saartoa kohtaan muuttuisivat myönteisimmiksi, mutta sen toiminta on melko salattua. Tässä sen katsotaan osittain onnistuneenkin vain muutaman vuoden aikana. Bicom julkaisee useita lehdistötiedotteita päivittäin ja on esimerkiksi lähettänyt kutsuja toimittajille Lontoon huippuravintoloihin, joissa he voisivat haastatella korkea-arvoisia Israelin poliitikkoja, jopa hallitustasoisia. Zabludowicz  toimi myös Bicomin puheenjohtajana vuoteen 2013 asti.
Zabludowicz on rahoittanut nykyisen ulkoministeri Elina Valtosen suurta kampanjaa eduskuntavaaleissa 2023 . Hän on lisäksi tukenut myös Alexander Stubbin vaalikampanjoita.
Huhtikuussa 2017 uutisoitiin, että Zabludowicz on ollut Israelin poliisin kuultavana tapauksessa, jossa Israelin pääministeriä Benjamin Netanjahua epäiltiin lahjonnan vastaanottamisesta. Kyseessä on niin kutsuttu Case 1000. Zabludowicz kertoi poliisille kestityksistä, joita hän on tarjonnut Netanyahulle. He ovat olleet ystäviä 1980-luvulta saakka. Zabludowicz antoi Netanyahun perheen käyttää Caesarean kaupungissa sijaitsevaa huvilaansa Netanjahun ensimmäisellä pääministerikaudella 1990-luvulla. Zabludowicz on painottanut, ettei hän itse ole syytteessä mistään, vaan antoi poliisille vapaaehtoisen todistajanlausunnon.
Yrityselämä

Shlomo Zabludowicz kuoli vuonna 1994, ja Poju Zabludowicz ja hänen sisarensa Rebecka Belldegrun saivat isältä huomattavan perinnön, josta on käyty kiistaa. Sisarusten välit ovat katkenneet. Poju Zabludowicz alkoi johtaa liiketoimintaa, ja hän myi suurimman osan aseteollisuuteen liittyvästä toiminnasta. Soltam kuuluu nykyisin israelilaiseen Mikal-konserniin. Poju Zabludowiczin valtapiiriin kuuluu amerikkalainen ammusjärjestelmiä valmistava Pocal.
Sunday Timesin tietojen mukaan Zabludowiczin hallussa olisi jopa 40 prosenttia Las Vegasin keskustan kiinteistömassasta.
Zabludowicz omisti osan Wingo-nimisessä konkurssiin menneessä virtuaalilentoyhtiössä, joka toimi tammikuusta 2008 syksyyn 2010.
Zabludowicz istuu Mustavaaran Kaivos Oy:n ja Outotec Oy:n hallituksissa. Vuonna 2007 hän oli Liekki Oy:n (nykyinen NLight Oy) hallituksen puheenjohtaja.
Taidekokoelma

Helsingin Taidehallissa oli keväällä 2016 esillä kokoelmanäyttely yhdeksältä taiteilijalta, joista kahdeksan on työskennellyt Zabludowiczin omistamassa Sarvisalon taiteilijaresidenssissä. Poju Zabludowiczin omistamaa Zabludowicz Collection -kokoelmaa on kartutettu vuodesta 1995 alkaen. Siihen kuuluu taidetta 1940-luvun lopulta nykypäivään, yhteensä noin 3 000 teosta 500 taiteilijalta.
Zabludowicz Collection tukee taiteilijoiden lisäksi taideorganisaatioita, ja kokoelmalla on toimintaa Suomen lisäksi New Yorkissa ja Lontoossa, missä sen näyttelytila sijaitsee. Zabludowiczit saivat kansainvälisen keräilijäpalkinnon Arco Madrid -taidemessuilla vuonna 2014.
Taidekokoelma > Kritiikki

Lokakuussa 2015 sadan allekirjoittajan vetoomuksessa pyydettiin taiteilijoita ja kulttuurityöntekijöitä kieltäytymään myymästä työtään Zabludowicz Collectionille ja vetäytymään sen omistuksessa olevien teosten konseptuaalisesta sisällöstä. Boikotti ulottuu Zabludowicz Art Trustin yhteistoimintoihin ja esiintymisiin sekä siihen liittyvään Data Edition -nimiseen sovellusalustaan.
Joulukuussa 2015 Voima-lehdessä nimimerkillä Häirikkö esiintynyt kirjoittaja kyseenalaisti sen, että "tämä sotabisnes rahoittaa moraalisena, humanistisena ja jopa puhtaan hyvänä pidettyä taidetta? Ja onko taideinstituutioiden tehtävä kiillottaa asekauppiaan haarniskaa?"
Helsinkiläinen taidekriitikko Otso Kantokorpi ilmoitti boikotoivansa Taidehallin näyttelyä vedoten blogissaan Zabludowiczin ja hänen isänsä asekauppoihin.
Taidekokoelma > Kritiikki > The Presidents Club -gaalaillallisen ahdisteluskandaali

Tammikuussa 2018 uutisoitiin, että Zabludowicz osallistui ahdisteluskandaaliin johtaneeseen perinteikkääseen The Presidents Club -gaalaillalliseen. Kyseessä oli vain miehille tarkoitettu gaala, jonne Financial Times -sanomalehden naistoimittaja Madison Marriage soluttautui naisviihdyttäjänä. Heitä oli palkattu paikalle ihonmyötäisiin ja paljastaviin asuihin pukeutuneena 150 punnan maksua vastaan. Marriage ja monet muut naiset joutuivat tapahtumassa seksuaalisen häirinnän ja ahdistelun kohteeksi. Muun muassa Yhdistyneen kuningaskunnan opetusministeriön korkea-arvoinen johtaja David Meller erosi tapahtumien johdosta.
Yksityiselämä

Zabludowicz esiintyy äärimmäisen harvoin julkisuudessa. Hän puhuu sujuvasti suomea, ruotsia, englantia, saksaa, hepreaa ja jiddišiä. Hän on naimisissa brittiläisen taiteentukijan Anita Zabludowiczin kanssa, ja perheeseen kuuluu neljä lasta. Yksi lapsista on New Yorkin Manhattanilla asuva taidekeräilijä Tiffany Zabludowicz, joka kuuluu Solomon R. Guggenheimin säätiön nuorten taidekeräilijöiden neuvoston puheenjohtajistoon. Zabludowiczit asuvat Lontoossa, ja kesäpaikka heillä on Pernajan Sarvisalossa, jossa on kuvataidekeskus. He ostivat tilan Helsingin Sanomat -lehden omistavalta mediakonserni Sanoma Oyj:ltä.
DigiDoc

| DigiDoc |
| --- | --- |

Tiedostopääte:  .bdoc, .ddoc .cdoc .asice .sce
Mediatyyppi:  application/vnd.etsi.asic-e+zip, application/x-bdoc, application/x-cdoc, application/x-p12d
Omistaja:  RIA (ria.ee)
Säilöö:  DigiDoc³, Web palvelut
Säilöjä:  qDigiDoc, web-palvelut
Standardi(t):  EVS 821:2014
DigiDoc (Digital Document) on digitaalinen allekirjoitus- ja kryptograafisten tiedostomuotojen perhe, joka käyttää julkisen avaimen infrastruktuuria (PKI, public key infrastructure). Tiedostomuodosta on nykyään kaksi eri muotoa, DDOC- ja uudempi BDOC versio jonka tarkoitus on korvata ensimmäisen sukupolven DDOC. DigiDocin loi, kehittää ja ylläpitää RIA (Riigi Infosüsteemi Amet, Information System Authority of Estonia).
Tätä tiedostomuotoa käytetään sähköiseen asiointiin jossa se mahdollistaa allekirjoittamisen ja haluttaessa siirron aikaisen salauksen halutuille asiakirjoille, kuville, äänitiedostoille tai mille tahansa tiedostoille. DigiDoc-allekirjoitettu sisältö voidaan lähettää sähköpostilla, ladata verkkosivulle, toimittaa CD-levyllä postitse tai arkistoida ja siten sillä voidaan korvata perinteinen allekirjoitettu paperi tai vastaava täysin. Nykyään mikään muu olemassa oleva ratkaisu ei tarjoa samaa toiminnallisuutta niissä maissa missä PKI-järjestelmään perustuvalla virallisella tunnisteella on lain takaama asema sähköiseen asiointiin.
Teknisesti kyse on tiedostosäiliöstä jonka kryptograafiset operaatiot tehdään kansallisella henkilökortilla, jonka sähköiset varmenteet ovat kortin sirulla turvallisuuden takaamiseksi. Henkilön tunnistus on matemaattinen operaatio eikä tarvitse verkkoyhteyttä. Yleensä tiedostomuoto luodaan henkilökohtaisessa tietokoneessa qDigiDoc ohjelmalla tai web-palvelussa käyttämällä selaimen pluginia, joka tukee PKCS 11 rajapintaa. Allekirjoitusta tehtäessä varmenteiden voimassaolo tarkistetaan OCSP-palvelusta ja kopio sen allekirjoitetusta vastauksesta sisällytetään säiliöön myöhempää oikeellisuuden varmistamista varten.
Nykyisellään Viron- ja Suomen valtioiden myöntämät kortit toimivat qDigiDoc-ohjelmaversion 4.x ja sitä myöhempien versioiden kanssa. Web palvelut käyttävät myös henkilökorttia istunnon tunnistamiseen tunnistusvarmenteella, joka on myös tallennettu kortille. DigiDoc-muotoa käytetään myös Norjassa ja Israelissa.
BDOC

BDOC (Binary Document) viimeisin versio on 2.1 ja se pohjautuu ETSI's ASiC allekirjoitussäilö standardeihin. Tiedostomuoto on virallinen Viron valtion standardi EVS 821:2014. Sen tiedoston tarkenne on .bdoc.
DDOC

DDOC (Digital document) on ensimmäisen sukupolven DigiDoc tiedostomuoto. Sen tiedoston tarkenne on .ddoc.
Allekirjoitus

Allekirjoittajia voi olla yksi tai useampi.
Salaus

Salauksen käyttö on järkevää vain lyhytaikaisesti, sillä yleensä salausavain on tallennettu fyysiselle kortille eikä siitä voi turvallisuus- ja riskienhallinnan syistä ottaa kopiota. Kortin tuhoutuessa tai vanhetessa ei DigiDoc-säiliön oikeakaan vastaanottaja saa sitä auki. Tästä syystä salausta käytetään yleensä vain siirron aikana.
Ohjelmat

Yleisimmin käytetty menetelmän sovellus on qDigiDoc graafisen käyttöliittymän sovellus, joka on saatavilla Microsoftin Windowsille, Applen Mac OSX:lle ja eri Linux jakeluille. qDigiDoc on avoimen lisenssin ohjelma joka asennetaan ja jota käytetään maksutta sen kotisivulta. Applen iPad-tabletille ja Windows-puhelimille on saatavilla omat sovelluksensa.
installer.id.ee qDigiDoc kotisivu
itunes.apple.com - DigiDoc Applen iPad tableteille
windowsphone.com - DigiDoc Windows puhelimille
digisaatio.fi/wiki/qDigiDoc - suomenkielinen käyttöohje
Ohjelmistokirjastot

Eri ohjelmointikielet ovat tuettuina DigiDoc-tiedostomuodon käsittelyyn, mukaan lukien C++, C, Java ja .NET kielet.
libdigidocpp C++ kirjasto
libdigidoc C kirjasto
digidoc4j Java kirjasto
Aiheesta muualla

id.ee - The World of DigiDoc (Arkistoitu – Internet Archive)
id.ee - BDOC2.1 – new Estonian national standard on digital signatures
id.ee - DigiDoc libraries
installer.id.ee qDigiDoc home page.
10. marraskuuta

10. marraskuuta on gregoriaanisen kalenterin mukaan vuoden 314. päivä (315. päivä karkausvuonna). Vuodesta on jäljellä 51 päivää.
Nimipäivät

suomalainen kalenteri: Martti, Martin
suomenruotsalainen kalenteri: Martin, Mårten, Martina
ortodoksinen kalenteri: Iiro, Ere, Martti
pohjoissaamenkielinen kalenteri: Márte, Morten, Mortu, Márten
vanhemmissa kalentereissa: Lotharius, Martin Luther, Martti Lutherus, Mårten Luther
Tapahtumia

1444 – Varnan taistelu: turkkilaisia joukkoja johtanut sulttaani Murad II murskasi Puolan kuninkaan Ladislaus III:n (Unkarin kuningas Ulaszlo I) ristiretkellä olleet joukot ja surmasi Ladislauksen.
1599 – Turun verilöylyssä Vanhalla Suurtorilla mestattiin 14 Suomessa vaikuttanutta Kaarle-herttuan vastustajaa.
1630 – Narrien päivä Ranskassa.
1865 – Majuri Henry Wirz, Andersonvillen sotilasvankileirin johtaja, hirtettiin ainoana kuolemaan tuomittuna sotarikoksista syytettynä sotilaana Yhdysvaltojen sisällissodassa.
1868 – Ensimmäiset liikennevalot asennettiin Lontooseen, Westminsterin palatsin ulkopuolelle. Ne muistuttivat aikansa rautatieopastimia siipineen, ja ne valaistiin öisin punaisin ja vihrein kaasulampuin.
1871 – Henry Morton Stanley löysi kadoksissa olleen tutkimusmatkailijan ja lähetyssaarnaajan David Livingstonen Ujijista, Tanganjikajärven läheltä. Tapaamisessa hän lausui kuuluisat sanat: "Tri Livingstone, oletan?" (Dr. Livingstone, I presume?).
1926 – San Franciscossa nekrofiili sarjamurhaaja Earle Nelson ("Gorilla Man") tappoi ja raiskasi yhdeksännen uhrinsa, William Edmondsin.
1926 – Michinomiya Hirohito kruunattiin 124:nneksi Japanin keisariksi.
1939 – F.E. Sillanpäälle myönnettiin Nobelin kirjallisuuspalkinto
1942 – Toinen maailmansota: Saksa hyökkäsi Vichyn Ranskaan reaktiona ranskalaisen amiraali François Darlanin aseleposopimukseen liittoutuneiden kanssa Pohjois-Afrikassa.
1945 – Suomen Naiskuoroliitto perustettiin.
1956 – Järjestäytynyt vastarinta Unkarin kansannousussa päättyi.
1969 – Lasten televisio-ohjelma Sesame Street alkoi Yhdysvalloissa.
1970 – Avaruustutkimus: Neuvostoliiton kuuluotain Lunohod 1 laukaistiin matkaan.
1975 – 222 metriä pitkä rahtilaiva SS Edmund Fitzgerald upposi myrskyssä Yläjärvellä, ja kaikki laivalla olleet 29 ihmistä saivat surmansa.
1989 – Bulgariassa 35 vuotta kestäneen kommunistisen hallinnon jälkeen Bulgarian kommunistisen puolueen johtaja Todor Živkov korvattiin entisellä pääministerillä Petre Mladenovilla, joka muutti puolueen nimen Bulgarian sosialistiseksi puolueeksi.
1989 – Berliinin muurin purkutyöt alkoivat.
1995 – Nigerialainen ogoni-heimon oikeustaistelija, kirjailija ja ympäristöaktivisti Ken Saro-Wiwa teloitettiin syytettynä neljästä murhasta. Teloitus tuomittiin kansainvälisesti: Nigeria erotettiin määräajaksi Brittiläisestä kansainyhteisöstä, Euroopan unioni jäädytti talousapunsa Nigerialle ja määräsi maan aseidenvientikieltoon.
1997 – Telekommunikaatioyhtiöt WorldCom ja MCI ilmoittivat 37 miljardin dollarin arvoisesta yritysten yhdistymisestä (Yhdysvaltain historian suurin yritysten yhdistyminen).
1999 – Maailman antidopingtoimisto perustettiin.
2014 – Nelosen televisiokanava Hero aloitti lähetyksensä.
2023 – Presidentti Martti Ahtisaari haudattiin Hietaniemen hautausmaalle.
Kuolleita

461 – Leo I Suuri, paavi (s. 400)
1549 – Paavali III, paavi (s. 1468)
1728 – Fjodor Apraksin, venäläinen kreivi ja yliamiraali (Venäjän laivaston luoja) (s. 1661)
1891 – Arthur Rimbaud, ranskalainen runoilija (s. 1854)
1938 – Kemal Atatürk, turkkilainen valtiomies (nykyaikaisen Turkin perustaja) (s. 1881)
1955 – Adelaide Johnson, yhdysvaltalainen kuvanveistäjä ja feministi (s. 1859)
1972 – Aapo Similä, suomalainen säveltäjä ja laulaja (s. 1891)
1978 – Jussi Mäntynen, suomalainen kuvanveistäjä (s. 1886)
1980 – Artturi Similä, suomalainen meteorologi (s. 1911)
1981 – Abel Gance, ranskalainen elokuvaohjaaja (s. 1889)
1982 – Leonid Brežnev, neuvostoliittolainen poliitikko (NKP:n pääsihteeri) (s. 1906)
1986 – Laura Latvala, suomalainen runoilija ja lääkäri (s. 1921)
1992 – Pauli Koski, suomalainen oikeustieteen professori (s. 1940)
1995 – Ken Saro-Wiwa, nigerialainen kirjailija, televisiotuottaja ja ympäristöaktivisti (s. 1941)
2001 – Ken Kesey, yhdysvaltalainen kirjailija (Yksi lensi yli käenpesän) (s. 1935)
2003 – Canaan Banana, Zimbabwen ensimmäinen presidentti (s. 1936)
2006 – Jack Palance, yhdysvaltalainen näyttelijä (s. 1919)
2007 – Norman Mailer, yhdysvaltalainen kirjailija (s. 1923)
2009 – Robert Enke, saksalainen jalkapallomaalivahti (s. 1977)
2013 – Virpa Puisto, suomalainen poliitikko ja sosiaalineuvos (s. 1946)
2015 – Gene Amdahl, yhdysvaltalainen tietokonesuunnittelija (s. 1922)
2015 – Robert Craft, yhdysvaltalainen kapellimestari ja musiikkikirjailija (s. 1923)
2015 – André Glucksmann, ranskalainen filosofi (s. 1937)
2015 – Klaus Roth, brittiläinen matemaatikko (s. 1925)
2015 – Helmut Schmidt, Saksan liittokansleri 1974–1982 (s. 1918)
2016 – Leon Russell, yhdysvaltalainen country- ja rockmuusikko (s. 1942)
2020 – Saeb Erekat, palestiinalainen poliitikko (s. 1955)
2020 – Amadou Toumani Touré, Malin presidentti 2002–2012 (s. 1948)
2023 – John Tooby, yhdysvaltalainen antropologi (s. 1952)
2024 – Barbara Aland, saksalainen teologi ja professori (s. 1937)
2024 – Vesa Nikunen, suomalainen rehtori ja koulutusalan vaikuttaja (s. 1935)